ናይ ሃገራዊት ጋንታ ቅድድም ብሽክለታ ኤርትራ ክልተ ኣባላት ጥቐስ?
ሻምፕዮን ኣፍሪቃ ሎሚ ክዛዘም’ዩ
ደቡብ ኣፍሪቃ ኣብ ተአንግዶ ዘላ ውድድር ሻምፕዮን ኣፍሪቃ 2015 እትሳተፍ ዘላ ሃገራዊት ጋንታ ቅድድም ብሽክለታ ኤርትራ፡ ሎሚ ናይ መወዳእታ ጸወታኣ ከተካይድ እያ። እዛ ንከም ዳንኤል ተኽለሃይማኖት፡ ናትናኤል ብርሃነን ካልኦትን ሒዛ ኣብ 161 ኪሎሜተር ውድድር ዓወት ንምምጻእ እትጠማጠም ጋንታ፡ ኣብዚ ሕጂ እዋን ኣብ ጽቡቕ ቆመና ምህላዋ ዝተፈላለዩ ምንጭታት ካብ ደቡብ ኣፍሪቃ ይገልጹ። ኣብ ውድድር ክሮኖ ሜተር ብወርቂ መዳልያ ዘጌጸት ሃገራዊት ጋንታ ቅድድም ብሽክለታ ኤርትራ፡ ኣብ ዝሓለፈ ሳልሳቲ ብብሩር ከምኡ ኣብ ናይ ትሕቲ 23 ዓመት ወርቂ ብምሓዝ ንሞራል ተቐዳደምታ ኣበሪካ ኣብዚ ሎሚ ረፍዲ ዝእንገድ ውድድር ኣብ መስመር መበገሲ ክትርከብ እያ። ውድድር ሻምፕዮን ኣፍሪቃ ዋላ’ኳ ናይ ውልቂ ዓወት ዝርከቦ እንተኾነ፡ ሃገራውያን ጋንታታት ኣትለታተን ንምዕዋት፡ ናይ ጋንታ ጸወታ ዘርእያሉ እውን እዩ። በዚ ድማ ሃገራዊት ጋንታ ኣብዚ ናይ ሎሚ ዓመት ውድድር፡ ናይ ጋንታ ጸወታ ብምንጽብራቕ፡ ነቲ ኣብ ዝሓለፈ ዓመታት ዝሓዘቶ ዓወት ክትዕቅብ ክትግደድ እያ። ብሓፈሻ ኣብዚ ውድድር’ዚ፡ ኤርትራ፡ ካብ 2010 ኣይተደፍረትን። ዳንኤል ኣብ 2010፥ ናትናኤል ኣብ 2011 ከምኡ እውን 2012፥ ተስፎም ዑቕባማርያም ድማ ኣብ 2013 ተዓዊቶሙሉ። ናይ ሎሚ ዓመት ውድድር፡ ዘይ ከም ካልእ እዋን ኣብ (ወርሒ ታሕሳስ ናይ 2014 ክእንገድ ይግብኦ ነይሩ) ለካቲት ይካየድ ምህላዉ ፍሉይ ይገብሮ። ደቡብ ኣፍሪቃ ንውድድር ሻምፕዮን ብሽክለታ ኣፍሪቃ ንመጀመርታ ግዚኣ እያ ተአንግድ ዘላ። ኣብዚ ውድድር ድማ 30 ሃገራት ኣፍሪቃ ይሳተፋ ኣለዋ። ናይ ሎሚ ዓመት ውድድር ሻምፕዮን ኣፍሪቃ ናብቲ ኣብ 2016 ዝእንገድ ውድድር ኦሎምፒክ ንምስታፍ ዘኽእል ነጥቢ ዝርከቦ ብምዃኑ ረዚንን ኣዝዩ ኣገዳሲን ይገብሮ። ዝመጽእ ውድድር ሻምፕዮን ኣፍሪቃ ኣብ ሞሮኮ ወይ እውን ኣልጀርያ ክእንገድ ትጽቢት ኣሎ።
ዳንኤል ተኽለሃይማኖት፡ ናትናኤል ብርሃነን